Regionsudvalgets udtalelse om "Kommissionens forslag til Europa-Parlamentets og Rådets direktiv om vurdering og styring af ekstern støj"

(2001/C 148/02)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om vurdering og styring af ekstern støj [KOM(2000) 468 endelig - 2000/0194 (COD)],

under henvisning til Rådets beslutning af 10. oktober 2000 om i henhold til EF-traktatens artikel 175, stk. 1, at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til Regionsudvalgets udtalelse (CdR 271/2000 rev. 1), som blev vedtaget af Underudvalg 4 den 7. december 2000 med Roelants du Vivier (B/ELDR) som ordfører -

på den 37. plenarforsamling den 14.-15. februar 2001 (mødet den 14. februar) vedtaget følgende udtalelse.

Regionsudvalgets synspunkter og henstillinger

1. Regionsudvalgets synspunkter

1.1. Regionsudvalget modtager med tilfredshed Kommissionens forslag om vurdering og styring af ekstern støj. Der er tale om et afgørende skridt hen imod en fælles europæisk støjbekæmpelsespolitik. Med dette lovgivningsmæssige redskab tages der for første gang hensyn til samtlige støjgener, selv om det ikke kan løse alle problemer.

1.2. Det er nødvendigt, at medlemsstaterne iværksætter en fælles politik, hvis antallet af europæiske borgere, der generes af uacceptabel eller sundhedsfarlig støj, skal begrænses eller mindskes. Støj er den alvorligste gene for borgerne, både ud fra et miljømæssigt og et sundhedssynspunkt.

1.3. Regionsudvalget ser med tilfredshed, at støjbekæmpelsesstrategien skal iværksættes i etaper, og at der således tages hensyn til realiteterne i byerne og regionerne. Denne strategi svarer i værste fald til en fastlåsning på status quo i visse regioner, i bedste fald til en betydelig forbedring for andre.

1.4. Regionsudvalget understreger betydningen af at etablere et vist antal fælles indikatorer, som skal være forenelige med de standardiserede indikatorer, der benyttes alment, men finder det nødvendigt, at der bl.a. for lufthavne fastlægges fælles interventionstærskler, svarende til de støjniveauer over hvilke sundheden påviseligt påvirkes. Da de foreslåede fælles indikatorer i direktivet kun giver få oplysninger om doser og virkninger med hensyn til definitionen af "gene", foreslår Regionsudvalget, at der gennemføres videnskabelige undersøgelser for at uddybe denne problematik. På grundlag af sådanne undersøgelser kan man fremover opstille fælles målværdier eller fælles kvalitetskriterier og grænseværdier til gennemførelse af handlingsplaner. Parallelt med undersøgelserne bør der indføres kortfristede målværdier for støjbelastningen, og såfremt de overskrides, udløses der en pligt til at opstille handlingsplaner.

2. Regionsudvalgets henstillinger

2.1. Regionsudvalget beklager, at Kommissionen i sin globale vurdering kun tillægger den rolle, som de regionale og lokale myndigheder spiller i forbindelse med direktivets iværksættelse, ringe betydning. Direktivet vedrører kompetenceområder, som hører under de lokale myndigheder, f.eks. transport i byer og på regionalt plan, fysisk planlægning og sundhedsbeskyttelse. Regionsudvalget foreslår, at Kommissionen finder frem til en metode, således at de berørte parter på regionalt og lokalt plan inddrages via dialog og samråd i direktivets gennemførelse.

2.2. Regionsudvalget foreslår, at der på Kommissionens initiativ oprettes et net til udveksling af informationer, erfaringer og ekspertise for at bistå regioner og byer i iværksættelsen af direktivet.

2.3. Da det er et stort antal europæiske borgere, der er generet af støj, understreger Regionsudvalget nødvendigheden af hurtigt at iværksætte en fælles støjbekæmpelsesstrategi samtidig med, at der tages hensyn til de regionale forskelle. Det foreslår derfor, at tidsplanen og fristerne for gennemførelsen af direktivet tilpasses, og at selve direktivet tilpasses som en konsekvens heraf, uden at målsætningerne ændres. Således bør fristen for meddelelsen af oplysninger om grænseværdier til Kommissionen udsættes til et år efter udarbejdelsen af støjkortene. Det må understreges, at fastlæggelsen af grænseværdier kan have betydelige socioøkonomiske virkninger, især for byer og regioner, som hidtil ikke har været særligt aktive for så vidt angår støjbekæmpelse.

2.4. Regionsudvalget minder om, at Kommissionens grønbog om fremtidens støjpolitik indeholder de vejledende værdier, der er nødvendige for fastlæggelsen af grænseværdierne. Disse vejledende værdier, som ikke er medtaget i den endelige version af direktivet, var blevet fastlagt på grundlag af videnskabelige undersøgelser af begrebet gene og offentliggjort af WHO. Regionsudvalget ønsker, at disse vejledende værdier igen indarbejdes i direktivet.

2.5. Regionsudvalget værdsætter, at direktivet tillægger fastlæggelsen af fælles indikatorer stor betydning. De opnåede resultater er i høj grad afhængige af den måde, hvorpå disse indikatorer kan beregnes eller måles. Der må derfor i samråd med de lokale og regionale myndigheder fastlægges en fælles metode, der sikrer resultaternes kvalitet og gyldighed.

2.6. Regionsudvalget anmoder Kommissionen om at indføre en klar definition på begrebet byområde. Direktivet gælder kun for tætbefolkede områder. Men mange uden for disse områder kan være generet af støj. Begrebet byområder må derfor defineres på grundlag af transportnettets omfang (udstrækning, trafiktæthed osv.), anvendelsen af området og antallet af berørte personer.

2.7. Regionsudvalget støtter omfanget af det anvendelsesområde, som Kommissionen foreslår. Brugen af fælles indikatorer bør finde anvendelse på støjkortene, jf. direktivets artikel 5 og 7, men ikke på strategiske støjkort, som kun omfatter vurdering af situationen i bestemte områder.

2.8. Da støj er den alvorligste gene, som de europæiske borgere lider under, men samtidig et af de områder, hvor EU ikke har lovgivet i noget stort omfang, så Regionsudvalget gerne, at de støjreduktionshandlingsplaner, som er fastsat i direktivet, hurtigt igangsættes. Det understreger, at direktivet forsømmer at fastsætte krav, hvad angår indholdet af disse planer og de resultater, der forventes af dem.

2.9. Støjproblemer, som skyldes fly, bør behandles med særlig opmærksomhed. Regionsudvalget erkender, at direktivets definition af lufthavne dækker et stort antal lufthavne, og ikke kun store lufthavne. Det må dog understreges, at flystøj er speciel, og at det derfor ville være hensigtsmæssigt at tilføje en særlig indikator for flytransport. Endvidere skal den vurderingsmetode, som direktivet anbefaler, godkendes specielt.

2.10. Regionsudvalget glæder sig over, at direktivet tillægger informeringen af borgerne væsentlig betydning, men understreger, at det er vigtigt, at denne information ikke begrænses til bekendtgørelse af støjkortene.

Bruxelles, den 14. februar 2001.

Jos Chabert

Formand for

Regionsudvalget